Document ID: 32013D0161

KOMMISSIONENS GENNEMFØRELSESAFGØRELSE
af 11. marts 2013
om ændring af afgørelse 2011/163/EU om godkendelse af tredjelandes planer forelagt i henhold til artikel 29 i Rådets direktiv 96/23/EF
(meddelt under nummer C(2013) 1279)
(EØS-relevant tekst)
(2013/161/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF (1), særlig artikel 29, stk. 1, fjerde afsnit, og artikel 29, stk. 2, og
ud fra følgende betragtninger:
(1)
Ved direktiv 96/23/EF er der fastsat kontrolforanstaltninger vedrørende de i bilag I til direktivet omhandlede stoffer og grupper af restkoncentrationer. Ved direktivet kræves det, at tredjelande, hvorfra medlemsstaterne har tilladelse til at importere dyr og animalske produkter, der er omfattet af direktivet, forelægger en overvågningsplan for restkoncentrationer med de krævede garantier. Overvågningsplanen bør mindst indeholde de stoffer og grupper af restkoncentrationer, der er nævnt i bilag I.
(2)
Ved Kommissionens afgørelse 2011/163/EU (2) blev de planer, der er omhandlet i artikel 29 i direktiv 96/23/EF (i det følgende benævnt »planerne«), og som er forelagt af visse tredjelande, der er opført på listen i afgørelsens bilag, godkendt for de dyr og animalske produkter, der er omfattet af listen.
(3)
Det er i lyset af de nye planer, som visse tredjelande har forelagt, og de supplerende oplysninger, som Kommissionen har modtaget, nødvendigt at ajourføre listen over tredjelande, hvorfra medlemsstaterne i henhold til direktiv 96/23/EF må indføre visse dyr og animalske produkter, som for øjeblikket er opført i bilaget til afgørelse 2011/163/EU (i det følgende benævnt »listen«).
(4)
Bosnien-Hercegovina har forelagt Kommissionen en plan vedrørende fjerkræ, mælk, æg og honning. Planen giver tilstrækkelige garantier og bør godkendes. Bosnien-Hercegovina bør derfor opføres på listen med hensyn til fjerkræ, mælk, æg og honning.
(5)
Japan har forelagt Kommissionen en plan vedrørende kvæg. Planen giver tilstrækkelige garantier og bør godkendes. Japan bør derfor opføres på listen med hensyn til kvæg.
(6)
Moldova har forelagt Kommissionen en plan vedrørende fjerkræ, akvakultur og æg. Planen giver tilstrækkelige garantier og bør godkendes. Moldova bør derfor opføres på listen med hensyn til fjerkræ, akvakultur og æg.
(7)
Pitcairn er for øjeblikket opført på listen med hensyn til honning. Pitcairn har imidlertid ikke forelagt en plan som påkrævet i henhold til artikel 29 i direktiv 96/23/EF. Pitcairn bør derfor udgå af listen.
(8)
Vietnam har forelagt Kommissionen en plan vedrørende honning. Planen giver tilstrækkelige garantier og bør godkendes. Vietnam bør derfor opføres på listen med hensyn til honning.
(9)
For at undgå en eventuel afbrydelse af samhandelen bør der fastsættes en overgangsperiode for de relevante sendinger fra Pitcairn, der er udstedt certifikater for og afsendt til Unionen inden datoen for anvendelse af denne afgørelse.
(10)
Afgørelse 2011/163/EU bør ændres i overensstemmelse hermed.
(11)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Bilaget til afgørelse 2011/163/EU erstattes af teksten i bilaget til nærværende afgørelse.
Artikel 2
I en overgangsperiode indtil den 16. maj 2013 accepterer medlemsstaterne sendinger af honning fra Pitcairn, forudsat at importøren af de pågældende produkter kan godtgøre, at der er udstedt certifikater for produkterne og at de var afsendt fra Pitcairn og var på vej til Unionen inden den 1. april 2013.
Artikel 3
Denne afgørelse er rettet til medlemsstaterne.
Udfærdiget i Bruxelles, den 11. marts 2013.

Labels: 17
20
3
6
18